  Майя Бывальцева Глазкарысь В.Г. Короленко нимо кун пединститутын дышетскись Ксения Богданова «Мисс студенчества Финно-Угрии – 2021» ним басьтӥз. Со сярысь дышетсконнилэн кивалтӥсез Янина Чиговская-Назарова «ВКонтакте» мерлыко вотэсысь бамаз ивортӥз. Данъяськиськомы Ксюшаен, солэн юрттӥсь командаеныз но дышетӥсеныз Ольга Петровна Никифороваен! Ӟечкыласькомы Глазкарез, Удмуртиез, ГГПИ-ез! Янина Чиговская-Назарова, Глазкарысь В. Г. Короленко нимо пединститутлэн кивалтӥсезДэбесын вордскем но будэм Ксения Богданова историяя но лингвистикая факультетын 5-тӥ курсын дышетске, со удмурт но англи кылъёсъя вуоно дышетӥсь. 2020-тӥ арысен «Чайка» эктонъя коллективен кивалтэ. Вожвылъяськонын вормем сяна, со «Мисс творчество» ним басьтӥз на.  Туэ вожвылъяськонлэн темаез «Вековые традиции — креативные горизонты!» вал. Нылъёс асьсэ дышетсконнизы сярысь видеовизиткаос возьматӥзы но журналистъёслэн юанъёссылы валэктонъёс сётъязы, ас калыкъёссылэн киужъёссыя мастер-класс ортчытӥзы, финно-угриетӥ виртуальной путешествие ортчытыны, творчествоя номер возьматӥзы, сцена вылтӥ йӧскалык дӥськутэн но ӝыт дэремен ветлӥзы.  IX вожвылъяськонлэн йылпумъян люкетэз 22-тӥ толсуре Ханты-Манскийскын ортчиз. Вормон понна Удмуртиысь, Мордовиысь, Марий Элысь, Комиысь, Ямалысь, Юграысь, Свердловск улосвылысь нылъёс пыриськизы. Асьме элькунысь, Ксения сяна, Удмурт кун университетын дышетскись удмурт нылаш Нелли Зайдуллина «Мисс очарование» луиз. Вуоноез конкурс Мордовиысь Н. П. Огарёв нимо кун университетын ортчоз.   Тодэ вайытом, 2019-тӥ арын вожвылъяськонэ Удмурт кун университетын дышетскись Юлия Сунцова но Глазкарысь пединститутысь Ольга Ашихмина пыриськизы. 2020-тӥ арын конкурс Удмуртиын ортчыны кулэ вал, но пандемия сэрен ужрадэз ӧз радъялэ. 2018-тӥ арын «Мисс студенчества Финно-Угрии» нимез УдГУ-ысь студентка Евгения Аркова басьтӥз. Глазкарысь В. Г. Короленко пединститутысь Елизавета Третьяковаез «Мисс вокал» номинациын пусйизы. Тегъёс: Удмуртия Глазкар вожвылъяськон удмуртъёс финн-угоркалыкъёс ГГПИ  